**Käsmu usub sadamasse**

**Kristjan Altroff**

Käsmu külavanem

MTÜ Käsmu Külaselts juhatuse liige

|  |
| --- |
| *Samal teemal:**Raul Vaiksoo “Enam madalamat putkat teha ei saa” (1. veebruari Virumaa Teatajas)**Virko Sirkel: “Mis on Käsmu suursadama tegelik eesmärk?“ (16. veebruari Virumaa Teatajas)* |

Käsmu sadama detailplaneering on jõudmas otsustavasse faasi ja on avalikul väljapanekul 9. märtsist 5. aprillini. 10. aprillil toimub Võsu rannaklubi saalis planeeringu avalik arutelu. Käsmu külavanem ja külaselts kutsuvad kõiki detailplaneeringust mõjutatud osapooli säilitama usku, näitama üles head tahet ning lähtuma oma püüdlustes Käsmu küla üldistest huvidest, koostöövaimust ja Käsmu tulevikukaalutlustest.

Loeme nördimusega Võsu elaniku, Käsmu külaga väheseotud V. Sirkli kirjanduslikku kujundit mädanevast peast, surnuluudest ja illuminaatide vandenõust. Kas tõesti on Käsmu Meremuuseumi sõpruskond külla rajatava sadama diskussioonis nüüdsest oma arsenali võtnud ka põrguga ähvardamise? Usume, et Käsmu väärib enamat. Lisaks usule loodusesse või Jumalasse väärib Käsmu ka usku sadamasse.

Käsmu ei ole ükskõikne ja osavõtmatu kaasajooksik. Külaelanikel on ühine ja selge siht, mis on paika pandud küla arengukavas - ehitada välja külaelu atraktiivsemaks muutev sadam. Detailplaneeringu kehtestamine ja sadama rajamine on seega külaelanike kindel tahe ja soov.

Käsmu Meremuuseum on kogukonna austatud ning väärikas liige. Aarne Vaigu algatusel loodu üle on põhjust tunda uhkust, seda hinnata ja väärtustada ning hoida saavutatut ka järeltulevatele põlvedele. Kuid Käsmust ei saa iial taraga piiritletud muuseumküla, kus palgatud näitlejad taaselustavad piletiostnutele 19. sajandi nostalgiat. Käsmu on päris küla. Elus küla. Oleme elanike arvu poolest ainus kasvav küla Vihula vallas; meil on noored pered, sirguvad lapsed ja ilusad unistused. Siia rajatakse kodusid, siin usutakse olemasoleva ilu hoidmisse, kuid mõistetakse elu dünaamikat ning muutustega kohanemise ja mõõduka arengu vajadust.

Küla väärtustab paiga ilu ning soovib hoolitseda selle säilimise eest. Me ei saa igavesti loota euroliidu toetustele, valla- või riigieelarvelistele vahenditele ja heldetele annetustele, mistõttu peame küla hoidma ja säilitama jätkusuutlike – küla enda poolt loodavate – võimaluste arvelt. Käsmu on alati ise hakkama saanud. Külaelanikud ei ole palunud armuande, vaid kasutanud siinseid võimalusi, võtnud ette ja loonud töökohti: ehitanud laevu, sõitnud merd, kaubelnud; elanud ise ja võimaldanud teistel elada. Käsmu merelaevanduse kuldajastu on möödas ega tule tõenäoliselt sellisel kujul enam iial tagasi. Kummardusena meie eelkäijate ettevõtlikkuse ja elujõulisuse ees on meil nüüd võimalus näidata, et suudame taasavada Käsmu potentsiaali ning siinsete ressursside poolt pakutavad võimalused. Tänasel päeval on Käsmu ainsaks tõsiseltvõetavaks ressursiks turism ning selle kasutamise eelduseks külalislahkus.

Käsmul on külaliste üle alati olnud hea meel. Soovime, et meie külalised tunneksid end siin hoituna, hubaselt ja turvaliselt. Külaelanike, MTÜ Käsmu Majaka Sadama, Vihula Vallavalitsuse ning Eesti Kunstiakadeemia koostöös oleme seetõttu kujundamas Käsmu uut bussiootepaviljoni koos vesitualetiga, samuti tänavaäärseid istepinke külaliste jalavaeva vähendamiseks. Uurime jalgrattajaamade püstitamise võimalusi ning loodame rajada suvehooajaks Käsmu külapoe.

Kuid külastusi ei oota me üksnes maalt. Lisaks meremuuseumi ja külaelanike alustele soovime uues sadamas tervitada kõiki meritsi saabujaid ning pakkuda mugavaid võimalusi ka merele minejatele. Käsmu sadamast ei saa iial suletud väravat - Käsmu sadam on märk meie külalislahkusest ning soovist vastata merega seonduvatele ootustele. Ootame sadama rajamisest tulenevaid uusi külastusi, sõprussuhteid ja mõtteid, sünergilisi ettevõtmisi, võimaluste avardumist ja Käsmu elu edenemist.

Taevas on näinud ning ka laiem avalikkus on meedia vahendusel kursis, et sadama rajamine Käsmu ei ole möödunud vaidlusteta. Asjaomased vaidlused on oma loomult keerulised ja delikaatsed ning kompavad inimliku mõistmise ja hukkamõistmise piire, mistõttu on ka nende taktitundetu avalik lahkamine meedias olnud küla jaoks piinlik. Kuigi vaidlused on olnud paratamatult vajalikud – need on aidanud kujundada külale parema sadama – ei ole vaidluste toon olnud kasuks küla ja kogukonna mainele. Meil on põhjust vaadata peeglisse, õppida, näidata eeskuju järeltulevatele põlvedele.

Oma edasiste sammude ja tegudega peame tõestama, et valulik protsess on olnud vaeva väärt. Käsmu sadama rajamine on küla üldistes huvides. Seetõttu soovime sadama detailplaneeringu võimalikult kiiret ja valutut kehtestamist ning sadama ehitamise peatset alustamist. Käsmu külavanem pöördub Käsmu Meremuuseumi poole palvega näidata üles usku meie ühisesse sadamasse ning lasta usalduslikult lahti senistest enesekesksetest seisukohtadest, ning sadama arendajate poole jätkuvalt mõistva suhtumise ootuses muuseumi inimlike ja tehniliste vajaduste osas. Usume, et vastalisuse ajastu Käsmus on lõppenud. Sadam tuleb, muuseum jääb. Erimeelsused mööduvad ning asenduvad sadama ja muuseumi ühisprojektidega.

Tunneme heameelt Keskkonnaameti otsuse üle, mis kooskõlastas sadama detailplaneeringu ning rahulolu Lahemaa rahvuspargi arhitektuurinõukogu professionaalse hinnangu üle, mis toetab sadama rajamist. Samuti mõistame, et emotsionaalseks kujunenud detailplaneeringu menetlemine ei ole olnud lihtne ning väärtustame Vihula Vallavalitsuse tegevust kindla joone hoidmisel ja Käsmu toetamisel küla üldiste huvide eest seismisel.

Käsmu väärib sadamat. Ning usku sellesse.